I-ca-yaa 41
Ŋäc ji̱ I-thɛ-rɛl kɛ luäk Kuɔth
1
Liɛŋɛ ɣä bitdä lö yɛn ji̱ dhuɔ̱li,
a naath jak rɔ̱ kä bum,
akɛ bëë nhiam kä akɛ ruac,
wanɛ röm kɛɛl guäth luɔ̱k.
2
Ɛŋa mëë cu raan jiɛc
kui̱ känyä ca̱ŋ,
min jak juc kä te thi̱n
gua̱thni diaal
tin cɛ wä thi̱n?
Cua döör diaal ka̱m jɛ,
kɛ ɣöö bɛ kua̱r
dɔany piny.
Cuɛ kɛ jak kä ce̱tnikɛ tup kɛ mutdɛ,
cuɛ kɛ jak kä ce̱tnikɛ
nyon mi lɔk
jiɔamɛ kɛ bäärɛ.
3
Cuɛ kɛ joc kä cuɛ kään.
Cuɛ kɛ joc kɛ duɔ̱ɔ̱p
mi /kenɛ met jäl.
4
Ɛŋa mi ci nɛmɛ cäp kä ci jɛ la̱t,
mi cu ri̱c cɔl ni tukä?
Ɛ ɣän Kuoth Nhial min
la nhiam ɔ,
kä ɛ ɣän la min jɔak ɔ.
5
Cu ji̱ dhuulä jɛ nɛn,
kä cukɛ dual,
kä ɛ pek ɣɔaa lathɛ,
cukɛ rɔ̱ mat kä cukɛ ben.
6
Cu ram ɔ gua̱n thieekädɛ luäk,
kä jio̱kɛ däman i̱, “Bumni!”
7
Cu ŋäät jiɛn tääth dääpä com,
kä cu ram in la puɔ̱t thöt
ram in la tääth yiëth com,
cuɛ wee i̱, “La̱t ɛmɛ,
cɛ gɔaa ɛlɔ̱ŋ”,
kä cukɛ jɛ pua̱t piny kɛ thöt
kɛ ɣöö /cɛ bilɛ tɛɛth.
8
Duundɛ ɣöö I-thɛ-rɛl ɛ ja̱ŋdä,
kä Je-kɔb cä jɛ mɛk,
yɛn gaat mäthdä ni A-bɛ-ram,
9
Yɛn nɛy tëë ka̱a̱nä ni peek ɣɔaa,
tëë cɔalä ni guäth mi
nɔ̱a̱n nɔ̱a̱n,
tëë jiökä i̱, “Kɛ yɛn ja̱a̱ŋkä,
ɣän cä yɛ mɛk /ka̱n yɛ yiäk.”
10
/Cuarɛ dual, ta̱a̱ kɛɛl kɛ yɛ,
kä /cuarɛ diɛɛr, kɛ ɣöö
ɛ ɣän Kuothdun.
Ɣän bä yɛ moc buɔ̱m
kä bä yɛ luäk,
ɣän bä yɛ käp kɛ tet
cuëëcdä min bum.
11
Nɛnɛ nɛy diaal tin gak kɛ ji̱,
kɛn bikɛ pöc kä bikɛ ga̱a̱c,
kɛn nɛy tin gak kɛ ji̱,
bikɛ thil luɔt kä bikɛ riaw.
12
Bi nɛy tin la ji̱ tɛ̈ru go̱r,
duundɛ ɣöö /cikɛ bi jek.
Nɛy tin tërkɛ ji̱ ko̱r,
bikɛ thil luɔt ɛlɔ̱ŋ.
13
Kɛ ɣöö ɣän Kuoth Nhial
ni Kuoth,
min ci tet cuëëcdu käp,
ɛ ɣän ɛ nëë jio̱k ji̱ i̱, “/Cu dual,
ɣän bä ji̱ luäk.”
14
/Cu dual lö kɔ̱m ni Je-kɔb,
ji̱n duŋ tiit ni I-thɛ-rɛl!
Ɣän puɔ̱nydä bä yɛ luäk,
ruac ni ɣän Kuoth Nhial,
Käändun ni Kuoth I-thɛ-rɛl.
15
Kä nɛnɛ ɣän bä ji̱ jak
kä car caar,
car caar mi pay la̱t
mi moth kä tekɛ
lɛc ti ŋuan,
bi pääm ŋɛr kä bikɛ nor,
kä bikɛ dup ce̱tnikɛ tup.
16
Kä bikɛ ciɛth kä bi
jiɔam kɛ lɔk,
bi thul kɛ riaw kä dɔɔr.
Kä bi lɔcdu cu tɛɛth
kɛ Kuoth Nhial,
kä bi cu buɔ̱m rɛy
Kuɔth I-thɛ-rɛl.
17
Cu can kɛnɛ nɛy tin
thil ŋu pi̱ go̱r,
duundɛ ɣöö /ka̱n pi̱ jek,
cu lëëpkiɛn kööt kɛ rɛw,
ɛ ɣän Kuoth Nhial bikɛ loc ɔ,
ɛ ɣän Kuoth I-thɛ-rɛl
/cikɛ bi pa̱l ruëëc ɔ.
18
Bä kiɛr jak kä lo̱ny wuɔ̱thni
päämni ti ko̱o̱t,
kä bä wa̱tni jak kä lo̱ny
ni däär löli,
ɣän bä därdɔaar jak kä pul pi̱i̱ni,
bä mun mi kööt jak kä
wa̱t pi̱i̱ni.
19
Ɣän bä thep la̱th däärdɔaar,
kɛ ŋuër kɛnɛ gaar
kɛ jiath Ɔ-lip,
ɣän bä luiy la̱th ni däär dɔaar rɛ̈w,
bi nyɔ̱a̱t do̱ny kɛɛl kɛ luɔ̱ɔ̱r,
20
kɛ ɣöö bi naath ɛ nɛn
kä ba jɛ ŋa̱c,
bikɛ jɛ tit kɛɛl
kä bikɛ jɛ ŋa̱c,
ɛn ɣöö ɛ Kuoth Nhial lät jɛ mɔ,
ɛ Kuoth I-thɛ-rɛl cak ɛ mɔ.
Thil lotdä kuthni jiɛn
21
Cu Kuoth Nhial wee i̱,
“No̱o̱ŋni lukdu.”
Cu Kuäär ji̱ Je-kɔb wee i̱,
“Bër lätni ɣä ruacdu.”
22
No̱o̱ŋni kuth jiɛnku
ba kɔn ben la̱r mɔ
bi tuɔɔk ɔ.
Akɛ la̱rkɛ kɔn tëë ci kɔŋ tuɔɔk,
kɛ ɣöö dënɛ kɛ kulɛ car,
banɛ min bi ben raar kulɛ ŋa̱c,
kiɛ ba kɔn la̱r tin
bi tuɔɔk.
23
La̱rɛ kɔ mɔ bi tuɔɔk kɛ nhiam ɔ,
kɛ ɣöö bakɔ jɛ kulɛ ŋa̱c
mi kɛ yɛn kuth,
kuth ti dëë mi gɔaa la̱t
kiɛ mi jiääk,
bakɔ ku pöc kä bakɔ dual.
24
Kä nɛ̈nɛ jɛ thilɛ yɛ luɔt,
kä la̱tdun ɛ baŋ,
kä nɛy tɔ̱ ci yɛ mɛk tɔ̱
bakɛ lo̱k.
25
Cä raan jak kä bëë kui̱c caam,
ram mi bä kui̱ känyä ca̱ŋ
mi bi ɣä cɔl kɛ ciötdä,
bɛ ja̱l wi̱i̱ kua̱ri ce̱tkɛ
mi jäälɛ ni tuäk,
ce̱tkɛ min la tääth muɔ̱ɔ̱n
mun a dɔny.
26
Ɛŋa mi ci jɛ la̱rkɔ kɛ nhiam,
kɛ ɣöö dëëkɔ jɛ kulɛ ŋa̱c,
mɔ ci jɛ la̱rkɔ mɔ a ŋot
gua̱a̱th kɛ ɣöö dëëkɔ kulɛ
wee i̱,
“Tëë kɛ cuɔ̱ŋ”?
Thilɛ ram mi ci jɛ lat,
thilɛ ram mi ci jɛ la̱tkɔ
a /kenɛ ni tuɔɔk,
thilɛ ram mi ci ruac
liŋ kä yɛ.
27
Ɛ ɣän Kuoth Nhial ɛn nëë
ci jɛ la̱r Dha-yɔn kɛ nhiam
ɛn ɣöö naath a bëëni,
cä ji̱ Jɛ-ru-tha-lɛm jäk
kä thuk ti gɔw.
28
Kä mëë cä guic cuɛ thil
ram mi nɛ̈ɛ̈nä,
cuɛ thil ram mi dëë la̱t
ruac rɛydiɛn,
cuɛ thil ram mi dëë ruac
loc mi cä kɛ thiec.
29
Nɛnɛ, kɛn kuth jiɛn diaal ti̱ti̱
thilɛ kɛ luɔt,
thilɛ mi dëë kɛn ɛ la̱t,
kɛn pua̱nykiɛn tekɛ
ni baaŋ ce̱tnikɛ jiɔam.
